Diari Oficial de la Generalitat Valenciana


Sumari del DOGV 5926, del 05-01-2009 (2008/15022)

ORDRE de 3 de novembre de 2008, de la Conselleria de Medi Ambient, Aigua, Urbanisme i Habitatge, per la qual es regula el cost de transformació de la superfície vinculada a les declaracions d'interés comunitari per al càlcul del cànon d'ús i aprofitament.
---------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2008/11/03/(1)/dof/vci/html**

### Dades del document

Número de DOGV
:   5926

Data del DOGV
:   05-01-2009

Secció del DOGV
:   I. DISPOSICIONS GENERALS

Número del document
:   2008/15583


Data del document
:   03-11-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * terreny edificable
    * pla d'urbanisme
    * legislació
    * propietat immobiliària
    * reglamentació urbanística

ORDRE de 3 de novembre de 2008, de la Conselleria de Medi Ambient, Aigua, Urbanisme i Habitatge, per la qual es regula el cost de transformació de la superfície vinculada a les declaracions d'interés comunitari per al càlcul del cànon d'ús i aprofitament. [2008/15460]  
La Llei 4/1992, de 5 de juny, del sòl no urbanitzable, va introduir la figura del cànon d'aprofitament urbanístic, juntament amb l'innovador procediment de la declaració d'interés comunitari.  
Amb la Llei 4/2004, de 30 de juny, d'ordenació del territori i protecció del paisatge, el cànon passa a tenir un caràcter supramunicipal, en considerar-se quota de sostenibilitat destinada íntegrament a actuacions tendents al manteniment i la recuperació del territori o del paisatge; i s'ha d'ingressar en el Fons per a l'Equitat Territorial si l'ajuntament, en el termini de sis mesos, no presenta programes i projectes amb aquesta finalitat.   
La Llei del sòl no urbanitzable atribueix a la conselleria competent en matèria d'ordenació del territori i urbanisme la potestat per a establir el cànon, atenent al cost de transformació del sòl per a obtenir una parcel·la de superfície, ús i aprofitament equivalent vinculada a la declaració d'interés comunitari.   
El Decret 67/2006, de 19 de maig, pel qual s'aprova el Reglament d'ordenació i gestió territorial i urbanística va dotar de més claredat els criteris de quantificació del cànon, i en l'article 463 estableix que la quantia del cànon resulta del producte dels dos conceptes següents:   
a) Superfície vinculada: l'ocupada per l'activitat.  
b) Cost de transformació: serà el regulat per ordre de la conselleria competent en matèria de territori i haurà de ser substancialment distint per a cadascuna de les activitats a fi de tenir en compte la diversitat de condicions reals d'implantació d'aquestes en el territori.  
En compliment d'aquesta remissió normativa va entrar en vigor l'Ordre de 15 de maig de 2007, de la Conselleria de Territori i Habitatge, la qual va regular el cost de transformació de la superfície vinculada a les declaracions d'interés comunitari per al càlcul del cànon d'ús i aprofitament amb la finalitat d'harmonitzar el conjunt de propostes de cànon d'ús i aprofitament efectuades pels ajuntaments. Els criteris utilitzats provenien de l'experiència administrativa, de l'anàlisi tècnica sobre la implantació de les diferents activitats i de l'estudi de diferents propostes de col·lectius afectats per la repercussió del cànon en l'atribució de l'ús i aprofitament des de l'aprovació de la llei.  
De conformitat amb la legislació vigent en el sòl no urbanitzable, cal distingir els usos següents:  
1. Activitat vinculada a la utilització de recursos naturals  
a) Explotació de recursos geològics o hidrològics  
b) Generació d'energia renovable  
2. Activitat industrial  
3. Activitats terciàries o de serveis. En aquest apartat, i atesa la singular incidència d'aquestes actuacions en el territori valencià, cap, amb caràcter singular, regular els usos consistents en:  
a) Campaments de turisme  
b) Allotjament rural  
c) Activitats esportives, d'oci i esplai, on l'ús efectiu requereix gran ocupació de superfície de terreny.  
Per tant, amb l'objecte d'aclarir l'aplicació pràctica de l'ordre, homogeneïtzar criteris en la seua aplicació i completar el tractament de determinats usos singulars, sorgeix la necessitat de substituir l'ordre anterior.  
L'experiència acumulada durant l'aplicació de l'ordre anterior, tenint en compte la diversitat de condicions d'implantació dels diferents usos i activitats de possible autorització en el sòl no urbanitzable, fa necessari singularitzar i ajustar en determinats casos l'import del cost de transformació.  
Amb la finalitat que tinga més claredat i seguretat jurídica, s'ha optat per l'aprovació d'una nova ordre que regule el cost de transformació de la superfície vinculada a les declaracions d'interés comunitari per al càlcul del cànon d'ús i aprofitament. Atés el contingut i l'extensió de la nova regulació es considera aquest el procediment més adequat a l'indicat fi.  
Per raó del que s'ha exposat, i fent ús de les facultats que em confereix l'article 28 de la Llei 5/1983, de 30 de desembre, del Consell,  
ORDENE  
Article 1  
Constitueix l'objecte d'aquesta ordre regular el cost de transformació de la superfície ocupada pels usos i aprofitaments objecte de declaració d'interés comunitari, a l'efecte de determinar el cànon d'ús i aprofitament.  
Article 2  
A l'efecte de la quantificació de cànon els usos i aprofitaments es classifiquen d'acord amb les categories següents:   
1. Activitats industrials  
a) Per al càlcul de la superfície ocupada es prendrà la que efectivament ocupe la construcció, qualsevol classe d'urbanització, viari interior, aparcament o zona d'emmagatzemament o depòsit. En tot cas aquesta superfície haurà de ser inferior al 50% de la parcel·la, en els termes establits en l'article 27.3 de la Llei 10/2004, de 9 de desembre, del sòl no urbanitzable   
b) El cost de transformació no podrà ser inferior a 30 euros/m², excepte que excepcionalment i motivadament s'aporte i accepte un cost inferior, mitjançant un informe del tècnic municipal competent, degudament justificat, i no s'hi podrà admetre un cost inferior a 20 euros/m². Per al viari, s'aplicarà el cost de 20 euros/m². Per a les modificacions que comporten ampliació sobre les declaracions d'interés comunitari ja atorgades s'aplicarà una regla proporcional per a l'obtenció del cost de transformació. Quan la modificació comporte el canvi de l'ús, el càlcul es referirà a la totalitat de l'actuació, llevat que l'edificació es trobe catalogada.  
2. Activitat d'explotació de recursos geològics o hidrològics:  
a) Per al càlcul de la superfície ocupada únicament es prendrà la que efectivament servisca de suport a qualsevol tipus d'edificació com ara casetes, i construccions auxiliars fixes, a la qual cosa haurà d'afegir-se el viari intern d'accés a aquestes. Els elements d'explotació no seran computables (fronts de treball, zona de recollides, estèrils, etc.).  
b) El cost de transformació no podrà ser inferior a 12 euros/m², llevat que excepcionalment i motivadament s'aporte i accepte un cost inferior mitjançant un informe subscrit pel tècnic municipal competent. La superfície efectivament ocupada per les construccions o instal·lacions accessòries fixes destinades a la transformació de matèria primera es valorarà com a mínim a 30 euros/m², excepte que excepcionalment i motivadament s'aporte i accepte un cost inferior, mitjançant un informe subscrit pel tècnic municipal competent degudament justificat, i no s'hi admetrà un cost inferior a 20 euros/m². En tot cas, s'estableix un cost mínim de 6.000 euros per a l'obertura o ampliació dels usos i aprofitaments compresos en aquest apartat.  
3. Activitat de generació d'energia renovable  
a) Per al càlcul de la superfície ocupada s'haurà de prendre la que efectivament ocupen les instal·lacions objecte de l'ús autoritzat, a la qual haurà de sumar-se, si és el cas, el viari interior.  
b) El cost de transformació vindrà referit a la superfície ocupada per la instal·lació de plaques solars, aspes i generadors d'energia eòlica, rases, ancoratges i el viari interior que siga superior a 3 metres d'amplària. Com a superfície ocupada per plaques, aspes i generadors s'haurà de prendre la superfície resultant de la seua projecció vertical sobre el terreny. El cost no podrà ser inferior a 3 euros/m² per l'ocupació de les plaques, aspes i generadors, rases i ancoratges; a 7 euros/m² respecte del viari intern i a 20 euros/m² per la superfície que es destine a edificacions o construccions auxiliars fixes.  
4. Activitats de restauració, ús hoteler i assimilats, turisme rural, centres recreatius, esportius i d'oci, campaments de turisme, activitats culturals, docents i assistencials, religioses i benèfiques, centres sanitaris i científics, serveis funeraris i cementeris, plantes per al tractament, valorització, depòsit i eliminació de residus de titularitat i explotació privades, estacions de servei.  
En tot cas i de conformitat amb l'article 27.3 de la Llei 10/2004, de 9 de desembre, del sòl no urbanitzable, llevat que el planejament establisca condicions més restrictives, la superfície de parcel·la mínima serà de 5.000 m² i almenys el 50% de la superfície de parcel·la que s'haja de vincular a l'ús i aprofitament haurà de quedar lliure de construcció i edificació i dedicada a l'ús agrari o forestal efectiu, o si és el cas, en el seu estat natural primitiu. En els campaments de turisme aquesta superfície es considera addicional a l'efectivament destinada al càmping segons el Decret 119/2002, modificat pel Decret 167/2005, regulador dels campaments de turisme de la Comunitat Valenciana.  
4.1. Amb caràcter general  
a) Per al càlcul de la superfície ocupada es prendrà la que efectivament ocupen les edificacions, construccions i instal·lacions auxiliars de qualsevol tipus, urbanització, aparcament i viari interior de la parcel·la.  
b) El cost de transformació no podrà ser inferior a 30 euros/m², excepte que excepcionalment i motivadament s'aporte i s'accepte un cost inferior, mitjançant informe de tècnic municipal competent, degudament justificat, i no s'hi admet un cost inferior a 20 euros/m². Per al viari intern i aparcament, es valorarà a 20 euros/m² asfaltat o pavimentat i a 7 euros/m² sense asfaltar o pavimentar.  
4.2. Amb caràcter singular  
4.2.1. Campaments de turisme: els establiments emparats pel Decret 119/2002, modificat pel Decret 167/2005, regulador dels campaments de turisme de la Comunitat Valenciana. Als establiments exclosos segons l'article 2 d'aquesta norma els serà aplicable el que s'ha establit amb caràcter general en l'anterior apartat 4.1 d'aquest article.  
a) Per al càlcul de la superfície ocupada es prendrà la que efectivament ocupen les edificacions, construccions i instal·lacions auxiliars de qualsevol tipus, urbanització, aparcament i viari interior de la parcel·la; com també la prevista per a ser destinada a cabanyes, bungalous i mobil-home com així es defineixen per la citada normativa reguladora.  
b) El cost de transformació s'aplicarà sobre la superfície ocupada i serà calculat de la manera següent: per a edificacions, construccions i instal·lacions auxiliars, fins i tot paellers, piscines, etc., cabanyes, bungalous i mobil-home es valorarà a 25 euros/m²; per a superfícies a l'aire lliure sense edificació, al servei o vinculats funcionalment a les anteriors i per al viari intern i zones d'aparcament, es valorarà a 12 euros/m² asfaltat o pavimentat i a 7 euros/m² sense asfaltar o pavimentar. La superfície de zona d'acampada destinada amb l'únic fi a ubicar botigues tipus canadenc no estarà subjecta a cànon, igual que la superfície addicional a vincular en compliment de l'art. 27.3 de la Llei 10/2004, de 9 de desembre, del sòl no urbanitzable.  
4.2.2. Cases rurals  
a) Per al càlcul de la superfície ocupada es prendrà la que efectivament ocupen les edificacions, construccions i instal·lacions auxiliars de qualsevol tipus, urbanització, aparcament i viari interior de la parcel·la.  
b) El cost de transformació s'aplicarà sobre la superfície ocupada i serà calculat de la manera següent: per a edificacions, construccions i instal·lacions auxiliars, fins i tot paellers, piscines, etc. Es valorarà a 25 euros/m²; per a superfícies a l'aire lliure sense edificació, al servei o vinculats funcionalment a les anteriors i per al viari intern i zones d'aparcament, es valorarà a 12 euros/m² asfaltats o pavimentats i a 7 euros/m² sense asfaltar o pavimentar. Les superfícies de terreny que mantenen el seu estat natural primitiu, ús agrícola o forestal efectiu, quedaran exemptes de cànon.   
4.2.3. Activitats esportives, d'oci i esplai que requerisquen ocupació efectiva de grans superfícies de terreny  
a) Per al càlcul de la superfície ocupada es prendrà la que efectivament ocupen les edificacions, construccions i instal·lacions auxiliars de qualsevol tipus, urbanització, aparcament i viari interior de la parcel·la.  
b) El cost de transformació s'haurà d'aplicar sobre la superfície ocupada i haurà de ser calculat de la manera següent: per a edificacions, construccions i instal·lacions auxiliars es valorarà a 25 euros/m²; per a les superfícies a l'aire lliure sense edificació que motiven l'objecte de l'ús o activitat de la declaració d'interés comunitari es valorarà a 20 euros/m²; per al viari intern i zones d'aparcament al servei de les anteriors es valorarà a 7 euros/m² ; les zones de protecció preceptives per a l'exercici de l'activitat sense edificació i les superfícies de terreny que mantenen el seu estat natural primitiu, ús agrícola o forestal efectiu, quedaran exemptes de cànon.   
5. Xarxes de subministrament i instal·lacions de titularitat privada  
a) Per al càlcul de la superfície ocupada s'haurà de prendre la que efectivament ocupen les edificacions i instal·lacions objecte de l'ús autoritzat, a la qual cosa haurà de sumar-se, si és el cas, el viari interior d'accés.  
b) El cost de transformació vindrà referit al cost d'implantació de les edificacions, instal·lació de torres, pals i semblants d'ocupació dels terrenys, al cost de realització de les rases o un altre tipus d'actuacions, i al viari interior, i es fixa en 25 euros/m² la implantació d'edificacions; en l'import com a mínim de 3 euros/m² la instal·lació de torres, pals o semblants, en 5 euros/m² respecte de la realització de rases o un altre tipus d'actuacions, i en 7 euros/m² respecte del viari intern i d'accés.   
DISPOSICIONS TRANSITÒRIES   
Única  
Aquesta ordre serà d'aplicació a tots els procediments en tramitació a la data de l'entrada en vigor.  
DISPOSICIONS DEROGATÒRIES   
Única  
Queda derogada l'Ordre de 15 de maig de 2007, de la Conselleria de Territori i Habitatge, per la qual es regula el cost de transformació de la superfície vinculada a les declaracions d'interés comunitari per al càlcul del cànon d'ús i aprofitament establit en la Llei 10/2004, de 9 de desembre, del sòl no urbanitzable, i totes les disposicions que del mateix rang o d'un rang inferior s'oposen a aquesta.   
DISPOSICIONS FINALS   
Única  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
València, 3 de novembre de 2008  
El conseller de Medi Ambient, Aigua, Urbanisme i Habitatge,  
JOSÉ RAMÓN GARCÍA ANTÓN


Còpia Permalink ELI